Type 68 (motorvognsett)

NSB type 68 er et elektrisk motorvognsett bestående av tre vogner, en motorvogn, en mellomvogn og en styrevogn hvorfra motorvognas motorer kan styres. Settene ble brukt av Norges Statsbaner mellom 1956 og 2001. De var beregnet for mellomdistansetrafikk. De ble mye brukt bl.a. som hurtigtog på Østfoldbanens vestre linje mellom Oslo og Halden, særlig i en periode etter at leveransen var fullført i 1961. Stavanger distrikt fikk tidlig et antall 68A-sett til bruk i lokaltrafikken på Jæren, da de eldre motorvogntypene 65 og 67 viste seg dårlig egnet pga. lav topphastighet 70 km/t. 

Settene er teknisk basert på lokaltogene av type 65 og type 67, men fikk en høyere toppfart, 100 km/t istedenfor 70 km/t (dvs. på linje med de elektriske lokene El 11 og El 13, som ble lansert omtrent samtidig). I tillegg var altså innredningen, særlig i B-serien, tilpasset lengre distanser. Slektskapet med type 67 viste seg ved at lydbildet var mye av det samme. Type 68 kunne multippelkobles, også med de eldre lokaltogene. Motorene på 67- og 68- settene er like, men 68-motorene fikk høyere ytelse.

Historikk
68A
Den første serien av 68-sett ble levert i årene 1956 til 1958 og bestod av 21 sett. Motorvognene fikk betegnelsen Bmeo 68a og enhetene nummerert fra 01 til 21. Mellomvognene fikk betegnelsen Bo3h  type 1 og enhetene nummerert fra 18875 til 18895. Senere omnummerert til 68.31-68.51. Styrevognene fikk betegnelsen BFo3c  type 1 og enhetene nummerert fra 18669 til 18678 og 18683 til 18693 Senere omnummerert til 68.61-68.81. Setene i vognene var faste i stålrørsrammer.

68B
Den andre serien av 68-sett ble levert i 1960 og 1961 og bestod av 9 sett. Motorvognene fikk betegnelsen Bmeo 68b og enhetene nummerert fra 22 til 30. Mellomvognene fikk betegnelsen Bo3i  type 1 og enhetene nummerert fra 18896 til 18904. Senere omnummerert til 68.52-68.60. Styrevognene fikk betegnelsen BFo3d  type 1 og enhetene nummerert fra 18694 til 18702. Senere omnummerert til 68.82-68.90. I denne serien kunne seteputene i styre- og motorvogn trekkes ut så man fikk en slags nedlegging av setene, og midtvognene hadde vendbare og nedleggbare stoler av lignende type som i personvognene som senere er kjent under betegnelsen B3.

Alle vognene ble omlitrert i 1970 og styre- og mellomvognene fikk også nye numre (se faktaboks til høyre). Bmeo 68a ble til BM 68A og Bmeo 68b ble til BM 68B. De tilhørende mellomvognene ble til h.h.v. B 68A og B 68B, og styrevognene til h.h.v. BFS 68A og BFS 68B.

Både motorvogner og styrevogner ble bygget av Norsk Elektrisk & Brown Boveri og Skabo mens mellomvognene ble bygget dels av Skabo, dels av Strømmens Værksted. 

Utfasing
Hos NSB ble type 68 gradvis tatt ut av trafikk mellom 1994 og 2001. Siste bruk var på Arendalsbanen og Randsfjordbanen. 68A-togsett uten ATC-utrustning forsvant først. To sett ble overtatt av Ofotbanen AS for chartertrafikk på Ofotbanen AS, men dette selskapet gikk konkurs i 2008. Vogntypen har antagelig ikke vært i ordinær bruk etter senest 2008. Ett togsett, 68.23 + 68.89, er i ettertid tatt ut til museumsformål og sendt søover. Istandsetting for mulig fremtidig bruk pågår.

 Spesifikasjoner 
 Type 68 Lengde Vekt BM 20950 mm 52,1–52,6 tonn B 20920 mm 27,0–27,5 tonn BFS 21080 mm 28,0–28,5 tonn

 Eksterne lenker 

 Type 68  – NJK Materielldatabasen
 Type 68 – Jernbane.net

68